26/12/2017 | Administración LocalMunicipal
Miño
Aprobación definitiva da ordenanza fiscal número 1, reguladora do imposto de bens inmobles.

O Concello en Pleno, en sesión celebrada o día 17 de outubro de 2017 aprobou inicialmente a seguinte ordenanza fiscal: – Ordenanza fiscal número 1, reguladora do imposto de bens inmobles. Durante o período de exposición ó público non se formularon reclamacións, elevándose a definitivo o acordo municipal adoptado, en aplicación do artigo 17.3 do RD 2/2004, do 5 de marzo, polo que se aproba o TRLRHL. De conformidade co artigo 19.1 da Lei reguladora das Facendas Locais, contra este acordo poderá interpoñerse recurso contencioso-administrativo, sen prexuízo de calquera outro que se estime oportuno. O prazo para interpoñer o recurso contencioso-administrativo é de dous meses contados dende o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso-Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdición contencioso-administrativa. O texto íntegro da presente ordenanza fiscal é o seguinte: Artigo 1.1. Ao abeiro do establecido no art.59.1 do Real decreto lexislativo 2/2004, do 5 de marzo, que aproba o Texto refundido da Lei reguladora das facendas locais, o imposto sobre bens inmobles é un tributo de imposición obrigatoria que se esixirá de acordo coas disposicións do citado Texto refundido, contidas especialmente entre os artigos 60 e 77. Artigo 2. Tipos de gravame.1. O tipo de gravame do imposto sobre bens inmobles aplicable aos bens de natureza urbana será do 0,60 %. 2. O tipo de gravame do imposto sobre bens inmobles aplicable aos bens de natureza rústica será do 0,70 %. 3. O tipo de gravame do imposto sobre bens inmobles aplicable aos bens de características especiais, definidos no art.2.7 da Lei 48/2002, do 23 de decembro, do catastro inmobiliario, e situados no termo municipal de Miño será do 1,30 %. 4. Establécense tipos diferenciados para os inmobles de natureza urbana, excluídos os de uso residencial, que superen, atendendo aos usos establecidos na normativa catastral que para cada un dos usos se recolle a continuación, os seguintes valores catastrais: 4. a (A) Almacén – estacionamento con valor catastral igual ou superior a 200.000 euros, o tipo de gravame será do 0,80 %. 4. b (M) Obras de urbanización e xardinería, solares sen edificar con valor catastral igual ou superior a 200.000 euros, o tipo de gravame será do 0,80 %. 4. c (C) Comercial con valor catastral igual ou superior a 250.000 euros, o tipo de gravame será do 0,80 %. 4. d (I) Industrial con valor catastral igual ou superior a 250.000 euros, o tipo de gravame será do 0,80 %. 4. e (G) Ocio – hostalería con valor catastral igual ou superior a 600.000 euros, o tipo de gravame será do 0,80 %. En todo caso, os tipos de gravames diferenciados aos que se refire este apartado só poderán aplicarse, como máximo, ao 10 % dos inmobles do termo municipal que, para cada uso, teñan maior valor catastral.5. Aos inmobles de uso residencial que se atopen desocupados con carácter permanente, por cumprir as condicións que se determinen regulamentariamente, aplicaráselles un recargo do 50% da cota líquida do imposto. Este recargo devindicarase o 31 de decembro e liquidarase anualmente, unha vez constatada a desocupación do inmoble, xunto co acto administrativo polo que esta se declare. O Concello elaborará un censo de vivendas desocupadas a efectos de aplicar este recargo. Os suxeitos pasivos presentarán declaración de alta no dito censo no prazo dun mes, que se contará dende a data na que a vivenda quede desocupada. O Concello poderá incluír de oficio no censo as vivendas que reúnan as condicións regulamentadas, para o cal se instruirá un expediente que se iniciará ofrecendo á persoa interesada un prazo de alegacións de quince días, durante o cal se porán de manifesto os elementos de proba que consten no expediente. Con carácter previo á proposta de resolución, outorgarase un prazo de quince días para que á persoa interesada manifeste canto conveña ao seu dereito. A resolución que se dite dispoñendo a inclusión no censo de vivendas desocupadas será notificada á persoa interesada. Artigo 3. Normas de xestión. Non cumprirá a notificación expresa das modificacións reflectidas na matrícula anual do imposto, cando estas proveñan das declaracións, documentos ou impresos presentados polo obrigado tributario ou polo seu representante, agás que se modificara o consignado nos mesmos. Artigo 4. Exencións. Ademais dos inmobles do artigo 62.1 e 2 do Real decreto lexislativo 2/2004, do 5 de marzo, que aproba o Texto refundido da Lei reguladora das facendas locais, estarán exentos por criterios de eficiencia e economía na xestión recadatoria do tributo, os seguintes inmobles: a) Inmobles urbanos cuxa cota líquida non supere o importe de 2,50 euros. b) Inmobles rústicos cuxa cota líquida non supere o importe de 2,00 euros. Artigo 5. Bonificacións.1. Terán dereito a unha bonificación do 50% na cota íntegra do imposto, os inmobles que constitúan o obxecto da actividade das empresas de urbanización, construción e promoción inmobiliaria tanto de obra nova como de rehabilitación equiparable a esta, e que non figuren entre os bens do seu inmobilizado. Esta bonificación deberá solicitarse polas persoas interesadas antes do inicio das obras. O prazo de aplicación desta bonificación comprenderá dende o período impositivo seguinte a aquel no que se inicien as obras ata o posterior ao remate das mesmas, sempre que durante ese tempo se realicen obras de urbanización ou construción efectiva, e sen que, en ningún caso, poida exceder de tres períodos impositivos.2. Terán dereito a unha bonificación do 50% na cota íntegra do imposto, durante os sete períodos impositivos seguintes ao do outorgamento da cualificación definitiva, as vivendas de protección oficial e as que resulten equiparables a estas conforme á normativa da Comunidade Autónoma. A dita bonificación concederase por petición da persoa interesada, o cal poderá efectuarse en calquera momento anterior ao remate dos sete períodos impositivos de duración da mesma e producirá efectos, se é o caso, dende o período impositivo seguinte a aquel no que se solicite.3. Terán dereito a unha bonificación do 95% na cota íntegra e, se é o caso, do recargo do imposto a que se refire o artigo 153 do Real decreto 2/2004, do 5 de marzo, polo que se aproba o Texto refundido da Lei reguladora das facendas locais, os bens rústicos das cooperativas agrarias e de explotación comunitaria da terra, nos termos establecidos na Lei 20/1990, do 19 de decembro, sobre réxime fiscal das cooperativas.4. Ao abeiro do disposto no artigo 74.4 do Real decreto lexislativo 2/2004, do 5 de marzo, polo que se aproba o Texto refundido da Lei reguladora das facendas locais, recoñécese unha bonificación na cota íntegra do imposto a favor daqueles suxeitos pasivos que posúan a condición de titulares de familia numerosa no momento da devindicación do tributo segundo o concepto establecido no artigo 2 da Lei de protección de familias numerosas, do 18 de novembro de 2003, cos límites e requisitos contidos nos parágrafos seguintes.4. a. A bonificación só será aplicable aos inmobles urbanos que teñan asignado uso residencial e sempre que o citado inmoble constitúa a residencia habitual do suxeito pasivo e dos membros da súa unidade familiar polo que estarán empadroados todos os membros da familia no mesmo domicilio deste concello.4. b. No caso de que o suxeito pasivo sexa titular, persoalmente ou por adición dos do seu cónxuxe ou con quen conviva, de dous ou máis inmobles urbanos, perderá o dereito á bonificación contida neste artigo. Non se considerará que se produce o suposto anterior cando figure como titular doutros inmobles que sexan, de feito, anexos do anterior (rochos, praza de garaxe) sempre que o seu uso estea correctamente declarado para os efectos catastrais e non sexan susceptibles de aproveitamento económico.4. c. A porcentaxe de bonificación aplicarase segundo as seguintes porcentaxes: 4. c.1. Xeral: bonificación do 75% da cota íntegra para aqueles suxeitos pasivos titulares de familias numerosas de categoría xeral.4. c.2. Especial: bonificación do 90% para aqueles suxeitos pasivos titulares de familias numerosas de categoría especial. Para os efectos de clasificación da categoría xeral ou especial anterior, estarase ao disposto na Lei 40/2003, do 18 de novembro, de protección ás familias numerosas.5. Para o goce desta bonificación, as persoas interesadas deberán presentar solicitude de bonificación con anterioridade á data de devindicación xunto coa seguinte documentación: 1. Título de familia numerosa vixente no exercicio en que deba producir efectos a bonificación.2. Certificado do padrón de habitantes no que consten que todos os membros da familia numerosa figuren empadroados no inmoble para o que se solicita a presente bonificación coa data anterior ao 31 de decembro correspondente.3. Recibo do imposto sobre bens inmobles para o que solicita a bonificación.6. Á vista da documentación presentada, o Concello ditará resolución concedendo ou denegando a bonificación solicitada. A bonificación concedida terá carácter anual e só producirá efectos no período impositivo no que se insta a súa concesión, debendo solicitarse a súa prórroga para os sucesivos períodos impositivos, achegando de novo a documentación que acredite que se seguen a cumprir os requisitos para o seu goce. No caso de que a solicitude se presentase fóra do prazo determinado no apartado anterior, dará lugar á inadmisión da mesma e á conseguinte denegación da bonificación, todo isto sen prexuízo de poder solicitala de novo para períodos impositivos seguintes.7. Terán dereito a unha bonificación do 50% na cota íntegra do imposto, durante os tres períodos consecutivos seguintes ao do seu outorgamento, os bens inmobles destinados a vivenda habitual dos suxeitos pasivos deste imposto, nos que se instalaran sistemas para o aproveitamento térmico e eléctrico da enerxía proveniente do sol para autoconsumo. Cumprirá, en todo caso, que os sistemas de aproveitamento térmico instalados dispoñan dunha superficie mínima de captación solar útil de 4 m2 por cada 100 m2 de superficie construída e que os sistemas de aproveitamento eléctrico dispoñan dunha potencia instalada de 5 Kw por cada 100 m2 de superficie construída. A aplicación desta bonificación estará condicionada a que as instalacións para produción de calor inclúan colectores que dispoñan da correspondente homologación pola administración competente. Así mesmo, deberá acreditarse que se solicitaron e están concedidas as oportunas licenzas municipais. Non se outorgará cando a instalación destes sistemas de aproveitamento da enerxía solar sexa obrigatoria a teor da normativa específica na materia. Esta bonificación terá carácter rogado e producirá efectos, se é o caso, dende o período impositivo seguinte a aquel no que se solicite, sempre que, previamente, reúna as condicións e se acredite ante o Concello o cumprimento dos requisitos esixidos para o seu outorgamento. As solicitudes serán enviadas dende o Departamento de Intervención/Tesourería, coa documentación que as acompaña, aos Servizos municipais de urbanismo e medioambiente que, valorando que reúnen os requisitos esixidos, formularán informe sobre a súa concesión. Documentación O outorgamento da bonificación por instalación de sistemas de aproveitamento térmico e eléctrico da enerxía solar estará condicionado a que o cumprimento dos anteriores requisitos quede acreditado mediante a presentación do proxecto técnico ou memoria técnica, do certificado de montaxe, se é o caso, e do certificado de instalación debidamente dilixenciados polo organismo autorizado pola Comunidade Autónoma. Así mesmo, deberá acreditarse que se solicitou e está concedida a oportuna licenza municipal, achegando a seguinte documentación: a) A licenza de obras, a licenza de primeira ocupación cando corresponda, comunicación previa ou declaración responsable da obra e instalación dos sistemas de produción de enerxía renovable, segundo se precise para cada caso. b) A carta de pagamento da taxa pola licenza de obras que se terminara. c) O certificado final das obras. d) A licenza de primeira ocupación cando corresponda. e) A carta de pagamento polo imposto sobre construcións, instalacións e obras. f) Especificacións técnicas dos sistemas instalados.8. Gozarán dunha bonificación do 50% na cota íntegra do imposto, ao abeiro do disposto no artigo 74.2 quater, os bens inmobles de características especiais que pertenzan ao grupo de bens nos que se desenvolven actividades económicas que se declaren de especial interese ou utilidade municipal por concorrer circunstancias sociais e de fomento do emprego. Para os efectos deste apartado considérase que concorren as ditas circunstancias cando nos bens citados anteriormente se desenvolvan actividades relacionadas co sector pesqueiro, rural ou de montes: produción, comercialización e transformación de produtos. As ditas actividades deben constituír a actividade principal do negocio. A declaración de especial interese ou utilidade municipal corresponderalle ao Pleno da Corporación por maioría simple. Esta bonificación ten carácter rogado, debendo solicitar do Pleno da Corporación a declaración de especial interese ou utilidade municipal e terá efectos, unicamente, para o exercicio seguinte ao que se solicite, sen prexuízo do disposto na Disposición transitoria terceira desta ordenanza. Normas de xestión e pagamento. Artigo 6. Pagamento.1. Co obxecto de facilitar o cumprimento da obriga tributaria, establécense dous pagos para liquidar o imposto. Así o pagamento do imposto distribuirase en dous pagos equivalentes ao 50% da cuota do Imposto. O primeiro pasarase ao cobro entre o 01 e o 30 de xuño. O importe do segundo prazo pasarase ao cobro no período ordinario de cobro. Disposición transitoria. A partir do 1 de xaneiro de 2018 e ata o 31 de xaneiro de 2018 poderanse presentar solicitudes para que sexan de aplicación, no ano 2018 as bonificacións rogadas contidas no artigo 5 da presente ordenanza. Disposición final. A presente ordenanza fiscal que consta de seis artigos, foi aprobada polo Pleno na sesión celebrada o 17 de outubro, entrará en vigor o día 1 de xaneiro de 2018 permanecendo en vigor ata a súa modificación ou derrogación expresa, agás o previsto no artigo 2 relativo ós tipos diferenciados para os inmobles de naturaza urbana, que entrará en vigor o día 01/01/2019. Disposición derrogatoria. A entrada en vigor da presente ordenanza derroga a anterior ordenanza vixente, reguladora do imposto sobre bens inmobles. Miño, 19 de diciembre de 2017 O alcalde. Alberto Elias Roldan Cuartero Molons.